EU:n komissio haluaa kieltää tietyn tyyppisten puoliautomaattiaseiden myynnin ja ottaa deaktivoidut aseet ilmoitusmenettelyn piiriin. Asedirektiivin käsittely käynnistyi europarlamentin valiokunnassa tänään maanantaina.

Ampuma-aseiden sääntely on kuuma peruna tietyissä jäsenmaissa. Tämä tuli selväksi, kun Euroopan parlamentti aloitti uuden asedirektiivin käsittelyn sisämarkkinavaliokunnassa tänään maanantaina.

Parlamentaarikot kertoivat puheenvuoroissaan, että komission ehdottama ampuma-asedirektiivin muutos on poikinut runsaasti yhteydenottoja ja roskapostikampanjointia.

Komissio julkisti ehdotuksensa uudeksi asedirektiiviksi kolme viikkoa sitten. Ehdotus sai julkisuutta myös ajoituksensa takia, sillä se julkaistiin vain muutama päivä Pariisin terrori-iskujen jälkeen.

Komission edustaja korosti parlamentissa, että tarkoitus ei ole hankaloittaa metsästäjien elämää.

– Metsästäjille mikään ei muutu, sanoi varapääjohtaja Pierre Delsaux sisämarkkinavaliokunnassa.

Hänen mukaansa suurimmat muutokset nykyiseen direktiiviin koskevat puoliautomaattiaseita, deaktivoituja aseita ja aseiden verkkokauppaa.

Puoliautomaatit tähtäimessä

Komissio haluaa kieltää sellaisten puoliautomaattiaseiden myymisen, jotka muistuttavat automaattiaseita, tai jotka olisi helppo muuttaa automaattiaseiksi.

Komission mukaan sanamuoto tarkoittaa käytännössä rynnäkkökiväärien puoliautomaattiversioita. Tällaiset aseet lataavat itsensä mutteivät ammu sarjatulta.

Delsaux sanoi, että internetistä löytyy ohjeita, joita noudattamalla tällaisen puoliautomaattikiväärin saa helposti muutettua automaattiaseeksi. Hänen mukaansa useimmat nykyisin sallitut puoliautomaattiaseet ovat jatkossakin sallittuja.

Useampi parlamentaarikko kyseenalaisti komission muotoilun. Valiokunnan varajäsen Jussi Halla-aho (ps.) käytti ainoana suomalaisena puheenvuoron.

Hän ihmetteli, miten aseen ulkonäköä voi käyttää perusteena sen myynnin rajoittamiseen. Halla-ahon mukaan komission ehdotuksessa on "ideologisia elementtejä."

Suomi vierastaa verkkokaupan kieltoa

Jäsenmaista Suomi ja Tshekki ovat suhtautuneet varauksella komission esitykseen. Suomen hallitusta arveluttaa (siirryt toiseen palveluun) sovellettujen reserviläisammuntojen kohtalo.

Komissio haluaa tuoda sääntelyn piiriin myös deaktivoidut eli toimintakyvyttömiksi tehdyt aseet. Delsaux'n mukaan deaktivoidun aseen ostajan pitäisi jatkossa tehdä ilmoitus.

Nykyisen direktiivin nojalla deaktivoituun aseeseen suhtaudutaan kuin romurautaan. Pelkona on se, että deaktivoitu ase voidaan palauttaa toimintakuntoon.

Merkittävä muutos on tulossa myös aseiden verkkokauppaan. Uusi direktiivi sallisi aseiden ostamisen verkossa vain asekauppiaille ja -välittäjille, ei yksityishenkilöille. Suomen sisäministeriö vastustaa tätäkin muutosta ja pitää parempana sääntelyn tiukentamista kiellon sijaan.

Asedirektiivi käsitellään EU:n normaalimenettelyssä, jossa sekä parlamentti että jäsenmaat pystyvät vielä vaikuttamaan komission tekemän ehdotuksen lopulliseen muotoon.